نه دئییم؟
نئچه گون اؤنجه، دولانماق اوچون اورمو شهرینه ساری گئتدیق. ماشیندا یورقون اولاراق یاتمیشدیم، بیردن گؤردوم گؤزلریم آجیشیر. آییلدیم گؤردوم اورمو گؤلونون كؤرپوسونون (بیر نفر دئییردی كؤرپو یوخ، سد) اوستونده گئدیریق. گؤزلریمین آجیشماسی قدیملری منیم یادیما سالدی. نئچه ایل قاباق گئدردیق شربخانا دا سودا چیمردیق. اوندا گؤزوموزه سو گئدنده، ائله بوجور آجیشاردی. ائله بوجور فیكره دالمیشدیم، بیردن كیچیك باجی اوغلوم یادیما توشدی.
اؤز اؤزومه فیكیرلشیردیم او بیر گون بؤیوك بیر بی اولاجاق. اوندا من اونا بئله تعریف ائله یه جاغام:
« هن اوغول، بورا بیر زامان بیر گؤزل گؤل ایدی. بیز بورادا چیمردیق و بیرلیقدا گونلر كئچیردردیق».
آمما بیردن فیكریمه یئتیشدی محمد (باجی اوغلوم) بیر گون سوروشسا «دایی بورا نه اوچون قورودی؟»
من نه دئییم؟؟
گؤره سن «محمد» و اونا اوخشار اوشاقلار بیزی باغیشلایاجاقلار؟
azb_Arab azb_Arab azb_Arab azb_Arab azb_Arab azb_Arab azb_Arab